Līgums par Eiropas Savienības darbību 187. pants: (bijušais EKL 171. pants) Savienība var izveidot kopuzņēmumus vai kādas citas struktūras, kas vajadzīgas, lai efektīvi īstenotu Savienības pētniecības, tehnoloģijas attīstības un demonstrācijas programmas.

Mērķi Kopuzņēmums “ARTEMIS” palīdz īstenot Septīto pamatprogrammu un Īpašās programmas “Sadarbība” tēmu “Informācijas un komunikāciju tehnoloģijas”. Tas jo īpaši: a) sagatavo un īsteno pētniecības programmu, lai izstrādātu iegulto datorsistēmu pamattehnoloģijas dažādās lietojumu jomās, ar mērķi nostiprināt Eiropas konkurētspēju un ilgtspējīgu attīstību un veicināt jaunu tirgu rašanos un jaunus lietojumu veidus sabiedrībā; turpmāk pasākumi pētniecības programmas īstenošanai dēvēti par “P&A pasākumiem”; b) atbalsta P&A pasākumu īstenošanu, jo īpaši, piešķirot finansējumu dalībniekiem projektos, kuri konkursa kārtībā atlasīti uzaicinājumos iesniegt priekšlikumus; c) veicina publiskā un privātā sektora partnerības ar nolūku mobilizēt un apvienot Savienības, valsts un privātos centienus, palielinot kopējās P&A investīcijas iegulto datorsistēmu jomā un veicinot publiskā un privātā sektora sadarbību; d) nodrošina iegulto datorsistēmu jomā Eiropā ieguldīto P&A centienu sinerģiju un koordināciju, tostarp – ja var tikt radīta pievienotā vērtība – pakāpeniski integrējot kopuzņēmumā “ARTEMIS” tādus ar šo jomu saistītus pasākumus, kas pašreiz tiek īstenoti ar starpvaldību P&A shēmu (Eureka) palīdzību; e) sekmē MVU iesaistīšanos tā darbībās saskaņā ar Septītās pamatprogrammas mērķiem.

Uzdevumi a) nodrošināt KTI izveidošanu iegulto datorsistēmu jomā un tās ilgtspējīgu pārvaldību; b) sagatavot un vajadzības gadījumā pielāgot daudzgadu stratēģisko plānu, tostarp 19. panta 1. punktā minēto pētniecības programmu; c) sagatavot un īstenot 19. panta 3. punktā minētos gada īstenošanas plānus, lai izpildītu 19. panta 1. punktā minēto daudzgadu stratēģisko plānu; d) izsludināt uzaicinājumus iesniegt priekšlikumus, novērtēt priekšlikumus un atbilstīgi pieejamajam finansējumam piešķirt finansējumu atlasītajiem projektiem, ievērojot atklātu, pārskatāmu un efektīvu procedūru; e) izveidot ciešu sadarbību un nodrošināt koordināciju starp Eiropas, jo īpaši Septītās pamatprogrammas, valstu un starpvalstu pasākumiem, struktūrām un iesaistītajām personām, lai sekmētu radošas inovāciju vides izveidi Eiropā, labāku sinerģiju, kā arī P&A rezultātu izmantošanu iegulto datorsistēmu jomā; f) pārraudzīt virzību uz kopuzņēmuma “ARTEMIS” mērķu sasniegšanu; g) uzņemties komunikāciju un izplatīšanas darbības; h) publicēt informāciju par projektiem, norādot dalībnieku nosaukumu un kopuzņēmuma “ARTEMIS” piešķirtā finanšu ieguldījuma summu katram dalībniekam; i) veikt visus citus pasākumus, kas vajadzīgi, lai sasniegtu šīs regulas 2. pantā minētos mērķus.

Kopuzņēmumā “ARTEMIS” ir šādas pārvaldes struktūras: — Valde, — izpilddirektors, — Publisko iestāžu padome, — Rūpniecības un pētniecības komiteja. 1. Valde Valde pilnībā atbild par kopuzņēmuma “ARTEMIS” darbību un pārrauga tā pasākumu īstenošanu. 2. Izpilddirektors Izpilddirektors ir galvenā amatpersona, kas atbild par kopuzņēmuma “ARTEMIS” ikdienas pārvaldību saskaņā ar Valdes lēmumiem un ir tā juridiskais pārstāvis. Viņš veic savus pienākumus pilnīgi neatkarīgi un atskaitās Valdei. Direktors attiecībā uz personālu īsteno regulas 7. panta 2. punktā noteiktās pilnvaras. 3. Publisko iestāžu padome a) nodrošina to, ka, piešķirot publisko finansējumu projektu dalībniekiem, ir pienācīgi piemēroti godīguma un pārskatāmības principi; b) pēc Rūpniecības un pētniecības komitejas ierosinājumiem apspriež un apstiprina 19. panta 2. punktā minēto gada darba programmu, tostarp budžetus, kas pieejami uzaicinājumiem iesniegt priekšlikumus; c) apstiprina reglamentu uzaicinājumiem iesniegt priekšlikumus, priekšlikumu novērtēšanai un atlasei, kā arī projektu pārraudzībai; d) pēc Savienības pārstāvja ierosinājuma pieņem lēmumu par kopuzņēmuma “ARTEMIS” finanšu ieguldījumu budžetā, kas attiecas uz uzaicinājumiem iesniegt priekšlikumus; e) apstiprina uzaicinājumu iesniegt priekšlikumus darbības jomu un izsludināšanu; f) apstiprina atlasītos projektu priekšlikumus, kam pēc uzaicinājumiem iesniegt priekšlikumus jāsaņem publiskais finansējums; g) pēc Savienības pārstāvja ierosinājuma pieņem lēmumu par kopuzņēmuma “ARTEMIS” finanšu ieguldījuma procentuālo daļu, kas minēta 13. panta 6. punkta a) apakšpunktā un paredzēta dalībniekiem projektos, kuri attiecīgajā gadā atlasīti uzaicinājumos iesniegt priekšlikumus; h) pieņem savu reglamentu saskaņā ar 3. punktu. 4. Rūpniecības un pētniecības komiteja a) izstrādā 19. panta 1. punktā minētā daudzgadu stratēģiskā plāna projektu, tostarp pētniecības programmas saturu un atjauninājumu, un iesniedz to apstiprināšanai Valdē; b) sagatavo 19. panta 2. punktā minētās gada darba programmas projektu, tostarp priekšlikumus par saturu uzaicinājumiem iesniegt priekšlikumus, kas jāizsludina kopuzņēmumam “ARTEMIS”; c) izstrādā priekšlikumus par kopuzņēmuma “ARTEMIS” tehnoloģijas, pētniecības un inovāciju stratēģiju; d) izstrādā priekšlikumus atvērtas inovāciju vides veidošanas pasākumiem, veicinot MVU dalību, izstrādājot standartus, kas ir pārskatāmi un vērsti uz dalību, starptautisku sadarbību, rezultātu izplatīšanu un sabiedriskajām attiecībām; e) konsultē citas struktūrvienības par visiem jautājumiem, kas saistīti ar P&A programmu plānošanu un īstenošanu, partnerību veicināšanu un lielāka resursu apjoma piesaistīšanu Eiropā, lai sasniegtu kopuzņēmuma “ARTEMIS” mērķus; f) vajadzības gadījumā izveido darba grupas viena vai vairāku Rūpniecības un pētniecības komitejas locekļu pārraudzībā, lai sasniegtu iepriekšminētos mērķus; g) pieņem savu reglamentu saskaņā ar 3. punktu. 5 Ārējā revīzija Eiropas Revīzijas palāta 6 Budžeta izpildes apstiprinātājiestāde Eiropas Parlaments pēc Padomes ieteikuma

Budžets 7,97 miljoni EUR, kas ir 100 % ES ieguldījums. Darbinieku skaits 2009. gada 31. decembrī 10 amata vietas štatu sarakstā, no tām 2009. gada 31. decembrī 9 bija aizņemtas. Kopējais darbinieku skaits: 9 — 7 pagaidu darbinieki (AD kategorija) — 2 līgumdarbinieki (administratīvie asistenti)